Listeriose: Tiger Brands was hande in onskuld‘n Mikroskopiese blik op listeriose. Tiger Brands het Maandag geweier om verantwoordelikheid te dra vir die uitbreking van listeriose in die land en het ontken dat daar enige direkte verband is tussen sy produkte en die dood van 180 mense wat met dié siekte gediagnoseer is. Laurence MacDoughall, Tiger Brands se uitvoerende hoof, het Maandagmiddag by ŉ mediakonferensie in Johannesburg gesê verbruikersveiligheid is van sleutelbelang vir die maatskappy. MacDoughall het gesê juis daarom het die maatskappy besluit op ŉ vrywillige herroeping van sy produkte as deel van regstellende stappe in reaksie op die departement van gesondheid se onthulling dat verwerkte kouevleissoorte een van die bronne van die siekte is. Die aantal gevalle van listeriose wat deur laboratoriumtoetse bevestig is, is tans meer as 900. MacDoughall het erken dat hulle lae vlakke van listeriose in Februarie ontdek het, maar het gesê aangetaste produkte is onder kwarantyn geplaas en die produksie daarvan is gestaak. “Daar is geen direkte verband of ooreenkoms tussen die sterftes en ons produkte nie, nie waarvan ons in dié stadium kennis dra nie. Ek kan nie om verskoning vra vir iets waaroor ek nie duidelikheid het nie. Ek is nie bewus van enige siviele regstappe teen die maatskappy nie,” het MacDoughall gesê. “Ons het nog altyd met dringendheid opgetree wanneer die departement van gesondheid of die nasionale verbruikerskommissie enige kommerwekkende kwessies onder ons aandag gebring het. Ons produkte het deurlopend onder 10 CFUs/g getoets.” MacDoughall het gesê die maatskappy aanvaar geen bewerings dat die gehalte van dié voedseltoetse gedaal het nie. Die maatskappy handhaaf volgens hom slegs die hoogste gehalte wat standaarde en protokol betref. Die maatskappy werk tans daaraan om die listeria-bakterie heeltemal by sy vervaardigingsaanlegte uit te skakel. Die bestuur van die maatskappy hanteer boonop tans nog die finansiële gevolge van die produkherroeping nadat sy aandeelprys met 7% getuimel het. Tiger Brands is gedwing om al hul kitsklaarprodukte van die rakke af te haal nadat dr. Aaron Motsoaledi, minister van gesondheid, beveel het dat alle verwerkte vleissoorte wat deur Enterprise en Rainbow Chicken Limited vervaardig is, herroep moet word. Motsoaledi het bevestig dat die bron van die uitbreking by die Enterprise-voedselvervaardigingsaanleg in Polokwane, ŉ Tiger Brands-filiaal, is. Die uitslae van die toetse het bevestig verwerkte vleisprodukte van die Enterprise-fasiliteit in Germiston bevat die L. monocytogenes-bakterie. Lees alle vorige berigte oor listeriose op Maroela Media.